**CONVOCATÒRIA DE PREMSA**

06/10/2022, 9:30

Facultat de Geografia i Història UB

(c/ Montalegre 6 de Barcelona)

**UN SEMINARI A LA UNIVERSITAT DE BARCELONA**

**ANALITZA LA TRANSICIÓ DEMOCRÀTICA**

**DE LÍBIA, TUNÍSIA I ALGÈRIA**

*Hi intervindran persones defensores dels drets humans en els tres països; entre elles, el president de la Lliga Tunisiana de Defensa dels Drets Humans, guardonada amb el Premi Nobel de la Pau 2015.*

La Universitat de Barcelona acollirà el dijous 6 d’octubre el seminari **“Amenaces i oportunitats en la transició democràtica a Tunísia, Algerià i Líbia, el repte de la defensa dels drets humans”**, coorganitzat per la [Fundació Solidaritat UB](https://www.solidaritat.ub.edu/) i [NOVACT](https://novact.org/?lang=ca) (Institut Internacional per a l’Acció Noviolenta). L’acte tindrà lloc, a partir de les 9:30 hores, a la Sala de Juntes de la Facultat de Geografia i Història.

Entre d’altres temes, el seminari analitzarà **la situació dels drets humans en els tres països àrabs** i quins són els riscos als quals s’enfronten les persones defensores dels drets en aquests emplaçaments del nord d’Àfrica.

L’activitat comptarà amb el testimoni de **Jamel M’Salem**, president de la [Lliga Tunisiana de Defensa dels Drets Humans](https://ca.wikipedia.org/wiki/Lliga_Tunisiana_dels_Drets_Humans); **Said Salhi**, vicepresident de la Lliga Algeriana de Defensa dels Drets Humans, i **Céline Bardet**, advocada internacional i experta en Drets Humans a Líbia.

La **Lliga Tunisiana de Defensa dels Drets Humans** es va crear l’any 1976, i és l’organització d’aquestes característiques més antiga d’Àfrica i del món àrab. L’any 2015 va ser guardonada amb el **Premi Nobel de la Pau**, com a membre del Quartet de Diàleg Nacional, per «la seva contribució decisiva a la construcció d’una democràcia plural a Tunísia després de la Revolució del Gessamí de 2011».

El seminari també presentarà els resultats de les investigacions realitzades a Tunísia, Algèria i Líbia en el marc del **projecte Wahda**, que té per objectiu enfortir el rol de la societat civil tunisiana (especialment, les dones i el jovent) per a **la defensa dels drets civils i polítics i el foment de la cohesió social**, amb la finalitat d'avançar en la gestió de la crisi COVID-19, la transició política del país i l'estabilitat regional.

Wahda està coordinat per NOVACT, amb el suport de l’Agència Catalana de Cooperació al Desenvolupament (ACCD), i en són entitats sòcies la Fundació Solidaritat UB, la Universitat de Cartago (UCAR) i la Lliga Tunisiana de Defensa dels Drets Humans (LTDH). Igualment, hi participen ADO+ i les associacions catalanes Superacció i la Rotllana.

**Delegació tunisiana a Barcelona**

**Universitat de Cartago (UCAR)**, la universitat més important de Tunísia

* **Monji BESBES**, vicepresident de l’UCAR, responsable d’investigació.
* [**Neila CHAABANE**](https://fr.wikipedia.org/wiki/Neila_Chaabane). Universitària i política, experta en Dret Públic. Des del 2017, degana de la Facultat de Ciències Jurídiques de l’UCAR, de la qual havia estat vicedegana en el període 2012-2017. De 2014 a 2015, Secretària d'Estat al Ministeri de Dona, Infància i Família, durant el govern de Mehdi Jomaa, l’últim govern de transició després de la Primavera Àrab i la caiguda de Ben Ali l’any 2011.
* [**Walid FERCHICHI**](https://cnas.academia.edu/FerchichiWahid), professor de Dret Públic, cofundador de l'associació tunisiana de defensa de les llibertats individuals.

Arribada a Barcelona el 2 d’octubre a les 22:45

Tornada a Tunis el 7 d’octubre a les 23:25

**Lliga Tunisiana de Defensa dels Drets Humans (LTDH)**

* **Jamel M’SALEM (o Msallem)**. Militant per als drets humans i militant del Partit dels Treballadors (abans, Partit Comunista Obrer de Tunísia). Des de setembre de 2016, president de la LTDH, que, com a membre del Quartet de Diàleg Nacional, va rebre el Premi Nobel de la Pau 2015 pel seu èxit en la missió que va conduir a la celebració d'eleccions presidencials i legislatives i a la ratificació de la nova Constitució de Tunísia l’any 2014. Aquesta constitució, resultat de la Primavera Àrab, és ara en un procés de reforma per part del president tunisià, Kaïs Said, després del referèndum de juliol de 2022.
**Jamel MELKI**, tresorer adjunt de la LTDH.
* **Jalel TLILI**, redactor de l’informe sobre l’estat dels drets humans.

Arribada a Barcelona el 5 d’octubre a les 15:00

Tornada a Tunis el 7 d’octubre a les 23:45

**Persona de contacte per a entrevistes**

Alexis Duroux (Fundació Solidaritat UB): 647 137 242